শনি নামটা শুনতে খারাপ লাগলেও গ্রহটি এর বলয়ের (Ring) কারণে সৌন্দর্যপিপাসুদের প্রিয়বস্তু। আর এ সৌন্দর্যের উৎস শনির (Saturn) বলয়। বলয়যুক্ত কোনো গ্রহ দেখলেই তোমরা চোখ বুজে বলে দিতে পারো, এটি নির্ঘাত শনি। কিন্তু সত্যি বলতে কি জানো, বলয় শনির একারই আছেÑ এমনটি কিন্তু নয়। অবশ্য এটা ঠিক যে শনির বলয়ই সবচেয়ে বড় এবং সহজে দৃশ্যমান। কিন্তু অন্তত আরো তিনটি গ্রহ- বৃহস্পতি (Jupiter), ইউরেনাস ও নেপচুনেরও বলয় আছে। তাও একটি দু’টি নয়, শনিসহ এদের সবার বলয়ের সংখ্যা একাধিক। শনির বলয়ের মূল উপাদান বরফের কণা হলেও বৃহস্পতির বলয়গুলোর মূল উপাদান ধূলিকণা। অবশ্য বৃহস্পতির বলয় বেশ অস্পষ্ট এবং একে দেখা সহজ কাজ নয়। এই বলয়ে বিভিন্ন উল্কা ও গ্রহাণুর টুকরোও থাকতে পারে। পাশাপাশি থাকতে পারে বৃহস্পতির উপগ্রহ আয়োর আগ্নেয়গিরি থেকে নিক্ষিপ্ত পদার্থ। কি অবাক লাগছে? পৃথিবীর বাইরেও আগ্নেয়গিরি আছে, আবার তাতে অগ্ন্যুৎপাতও হয় নাকি!